google/wiki40b huggingface dataset:
Τηλεόραση στην Αλβανία

Η τηλεόραση στην Αλβανία εισήχθη το 1960. Η RTSH είχε μονοπώλιο στο ραδιοτηλεοπτικό τομέα της χώρας μέχρι τα μέσα της δεκαετίας του 1990, όταν οι ιδιωτικοί ραδιοφωνικοί και τηλεοπτικοί σταθμοί άρχισαν να καταλαμβάνουν τον μεγάλο αριθμό από κενές συχνότητες. Η μετάβαση στο ψηφιακό σήμα έχει σταματήσει.
Αυτή τη στιγμή, η Αλβανία έχει 3 εθνικούς ιδιωτικούς τηλεοπτικούς σταθμούς, 56 τοπικούς σταθμούς, 83 τοπικούς καλωδιακούς σταθμούς και δύο εμπορικούς πολυπλέκτες.  
Μεταξύ των υπαρκτών αναλογικών τηλεοπτικών σταθμών, ο δημόσιος ραδιοτηλεοπτικός φορέας Radio Televizioni Shqiptar (RTSH) έχει τη μεγαλύτερη κάλυψη: το σήμα του φτάνει το 80.5% της επικράτειας, ακολουθούμενο από το Top Channel με 79% και το TV Klan με 78%. Ωστόσο, υπάρχουν ψηφιακοί πολυπλέκτες αλλά δεν συγκρίνονται στην εδαφική κάλυψη. Επίσης, άλλοι τηλεοπτικοί σταθμοί με έδρα τα Τίρανα οι οποίοι καλύπτουν σημαντικό μέρος της επικράτειας της χώρας περιλαμβάνουν τους: Ora News, News 24, Vizion Plus, IN TV, Report TV και Radio Televizioni SCAN. Εκτός από τα Vizion Plus TV και Radio Televizioni SCAN, όλοι οι υπόλοιποι σταθμοί είναι ενημερωτικοί.
Παρακάτω αναφέρονται τα τηλεοπτικά κανάλια και τηλεοπτικοί πάροχοι που λειτουργούν στην Αλβανία:
Σίλβια Καρτράιτ

Δημόσια ζωή

Το 1989 έγινε η πρώτη γυναίκα Αρχηγός Δικαστής Περιφερειακού Δικαστηρίου και το 1993 ήταν η πρώτη γυναίκα που ορίστηκε στο Ανώτατο Δικαστήριο.
Πριν από τον διορισμό της ως Γενική Κυβερνήτης, ήταν ίσως περισσότερο γνωστή στο κοινό για την προεδρία της σε μια έρευνα του 1988 για θέματα που σχετίζονταν με τον αυχενικό καρκίνο και τη θεραπεία του στο Εθνικό Νοσοκομείο Γυναικών του Ώκλαντ, γνωστή ως Έρευνα Καρτράιτ.

Γενική Κυβερνήτης

Η Βαρώνη Σίλβια έγινε Γενική Κυβερνήτης τον Απρίλιο του 2001. Τερμάτισε τη θητεία της στις 4 Αυγούστου 2006. Τη διαδέχθηκε η Λαίδη Σιάν Ελάιας.

Προσωπικά

Είναι παντρεμένη με τον Πίτερ Καρτράιτ.
Νουέβο τάνγκο

Διαφορές παραδοσιακού και nuevo tango χορού

Το σύγχρονο Τάνγκο άρχισε να παίρνει μορφή βασισμένο φυσικά στις ακλόνητες αρχές του παραδοσιακού. 
Το Αργεντίνικο Τάνγκο πάντα βασιζόταν στην επικοινωνία, το πάθος και την φυσική. Στο παραδοσιακό Τάνγκο το ζευγάρι χορεύει κοντά και απλά, χωρίς να χωρίζεται συχνά. Στο σύγχρονο, η φυσική των σωμάτων φτάνει στα όρια τους, ενσωματώνοντας έντονα πετάγματα των ποδιών, αεροπλανικές κινήσεις κλπ. Είναι πιο εντυπωσιακό χωρίς να χάνει όμως την ουσία του.

Σύγχρονη μουσική Τάνγκο

Το ξεκίνημα της nuevo tango μουσικής το έκανε το 1955 ο Άστορ Πιατσόλα. Απο εκεί και μετά έχουν υπάρξει πολλοί συνθέτες που ενσωματώνουν διάφορα στοιχεία, όπως ηλεκτρονικούς ήχους, έντονα και ρυθμικά κρουστά κλπ. Δείγματα nuevo tango μουσικής είναι οι Gotan Project και το narco Tango του Carlos Libedinsky.
Zdravljica

Ιστορία

Ο προηγούμενος εθνικός ύμνος της Σλοβενίας που χρησιμοποιήθηκε την περίοδο 1918- 1990 ήταν το Naprej, zastava slave και ο γιουγκοσλαβικός ύμνος Hej Slovani στα σλοβενικά.
Το Zdravljica παίχτηκε στις αρχές της δεκαετίας του 1990 από το ροκ συγκρότημα  Lačni Franz (Πεινασμένος Φραντς).
Στυλ γκαλάν (μουσική)

Με τον όρο στυλ γκαλάν (γαλλ. style galant) ορίζεται το μουσικό ρεύμα που κυριάρχησε στη Δυτική Ευρώπη, κατά τα μέσα του 18ου αιώνα. Χρονικά είναι αντίστοιχο του καλλιτεχνικού ρεύματος που ονομάζουμε ροκοκό και η αισθητική του χαρακτηρίζεται από την απαγκίστρωση από την αυστηρή αντίστιξη και την χρήση πιο ελεύθερων δομών, με έμφαση στην αντίθεση μεταξύ μελωδίας και διακριτικής συνοδείας. Το εν λόγω καλλιτεχνικό ρεύμα συμπίπτει με τα τέλη της λεγομένης μπαρόκ τεχνοτροπίας, ενώ συνδέεται με το γερμανικό αισθητικό ρεύμα Sturm und Drang. Το στυλ γκαλάν βρίσκει την έκφρασή του κυρίως σε πολλά έργα του Γκέοργκ Φίλιπ Τέλεμαν και του Γιόχαν Κρίστιαν Μπαχ και ανθίζει με τον Γάλλο συνθέτη Ζαν Φιλίπ Ραμώ.
Περί το 1721, ο Γερμανός μουσικοθεωρητικός και εγκυκλοπαιδιστής Γιόχαν Μάτεζον αναγνωρίζει και καταγράφει το νέο μουσικό ύφος, το οποίο και ονοματίζει εμπνευσμένος από την ευγενή του αιθητική ως γκαλάν (einem galanten Stylo). Αυτά τα πρώτα έργα ανήκουν σε συνθέτες που κανονικά κατατάσσονται στην εποχή του μπαρόκ, όπως οι Αντόνιο Καλντάρα, Γκέοργκ Φίλιπ Τέλεμαν, Τζοβάννι Μπονοντσίνι, αλλά και Ιταλοί οπερατικοί συνθέτες, όπως ο Αλεσσάντρο Σκαρλάττι, ο Αντόνιο Βιβάλντι και σε μεγάλο βαθμό ο Γκέοργκ Φρήντριχ Χαίντελ. Η αισθητική του ρεύματος αυτού απορρέει κυρίως από την ιταλική όπερα, στην οποία την εν λόγω περίοδο κυριαρχεί το στοιχείο της μονωδίας, σε αντίθεση με τη συνοδευτική –χορευτική συχνά– μουσική που ηχούσε στις διάφορες βασιλικές αυλές της Ευρώπης. Κατά τον ιστορικό Daniel Heartz, το στυλ γκαλάν ανήκε στην πόλη παρά στα παλάτια, και δη σε πόλεις με μεγάλη παράδοση στα θεάματα, όπως η Νάπολη, η Βενετία, η Δρέσδη, το Παρίσι κλπ. Πολλοί δε εκπρόσωποι του νέου ύφους είχαν εδραιωθεί σε αστικά κέντρα μικρότερης μουσικής εμβέλειας, όπως ο Γιόχαν Κρίστιαν Μπαχ στο Λονδίνο, ο Τζοβάννι Παϊζιέλλο στην Αγία Πετρούπολη και ο Λουίτζι Μποκερίνι στην μάλλον –μουσικά– απομονωμένη Μαδρίτη.
Στυλιστικά, το «ευγενές κύμα» είχε ως βάση τη απρόσκοπτη μελωδία παρά την επεξεργασία ρυθμικών και μελωδικών σχημάτων, κάτι που αποτέλεσε την αφετηρία τόσο του Κλασσικισμού όσο και του Ρομαντισμού στην ιστορία της μουσικής. Ενδεικτικά, ο Γιόζεφ Χάυντν φαίνεται να είπε πως «αν θέλετε να μάθετε κατά πόσο μια μελωδία είναι πραγματικά όμορφη, αρκεί να την τραγουδήσετε χωρίς συνοδεία».
Η σημειολογική διασύνδεση του στυλ γκαλάν με το ροκοκό των εικαστικών τεχνών είναι εμφανής τόσο στη θεματολογία που το χαρακτηρίζει, όσο και στην τεχνοτροπία του. Ενδεικτικά, οι πίνακες του Αντουάν Βαττώ διέπονται από λεπτές αποχρώσεις, ενώ κυριαρχεί το φως, σε αντίθεση με το κιαροσκούρο και τη φορτωμένη παλέτα των προκατόχων του. Συγκριτικά, οι ενορχήστρώσεις του Ραμώ είναι αέρινες και διακριτικές, προβάλλοντας μια ισορροπημένη αρμονική βάση για τις δεσπόζουσες μελωδίες.
Live in Wacken (Unisonic album)

Τραγούδια

1. Venite 2.0 (Γουέρνο) - 1:40

2. For the Kingdom (Γουάρντ) - 4:51

3. Exceptional (Γουάρντ) - 4:52

4. My Sanctuary (Γουάρντ, Χάνσεν) - 4:46

5. King for a Day (Χάνσεν) - 4:14

6. A Little Time (with Victim of Changes medley) (Κίσκε) - 5:59

7. Your Time Has Come (Γουάρντ) - 5:09

8. When the Deed Is Done (Γουάρντ) - 5:31

9. Star Rider (Γουάρντ, Χάνσεν) - 6:02

10. Throne of the Dawn (Γουάρντ) - 5:54

11. March of Time (Χάνσεν) - 5:17

12. Unisonic (Μέϊερ, Χάνσεν) - 4:43
Απόστολος Παπαβαλσάμης

Βιογραφία

Γεννήθηκε το 1897 στο Λειβάδι Χαλκιδικής και ήταν ιδιοκτήτης (και στη συνέχεια πρόεδρος των πρατηριούχων) πρατηρίου βενζίνης.  Εξελέγη βουλευτής Θεσσαλονίκης με τον Ελληνικό Συναγερμό το 1952. Στις 15 Νοεμβρίου 1954 κατέστη ανεξάρτητος και στη συνέχεια προσχώρησε στο Κόμμα Προοδευτικών (Ιούνιος 1955).
Ήταν παντρεμένος με μία κόρη.
Πέθανε στη Θεσσαλονίκη σε ηλικία 69 ετών το 1966 και κηδεύτηκε από τον ιερό ναό της Αχειροποιήτου.
Μιλτιάδης Πύργου Τριφυλίας

Ο Αθλητικός Όμιλος "Μιλτιάδης" έχει έδρα τον Πύργο Τριφυλίας (Πυργάκι) και ιδρύθηκε το 1929. Διατηρεί τμήματα ποδοσφαίρου, που αγωνίστηκε για τρεις σεζόν στη Δ΄ Εθνική, μπάσκετ και βόλεϊ, που αγωνίζονται στις τοπικές κατηγορίες. Στη δύναμή του έχει 70 αθλητές.

Πληροφοριακά στοιχεία

Ο Μιλτιάδης αποτελεί τον μοναδικό αθλητικό σύλλογο στο Πυργάκι Τριφυλίας και έλαβε το όνομά του από τον Αθηναίο στρατηγό της αρχαιότητας Μιλιτάδη, νικητή στη Μάχη του Μαραθώνα. Έχει χρώματα το μαύρο και το λευκό.
Αγωνίζεται στο Δημοτικό Στάδιο Πύργου Τριφυλλίας και πρωταγωνιστεί πάντα στο μεσσηνιακό ποδόσφαιρο. Το 2005 κατέκτησε το τοπικό πρωτάθλημα και ανέβηκε στη Δ΄ Εθνική, όπου αγωνίστηκε τρεις συνεχόμενες σεζόν: 2005-06 ως 2007-08. Έχει κατακτήσει 4 φορές το Κύπελλο ΕΠΣ Μεσσηνίας.
Το 2008-09 αγωνίζεται στην Α΄ κατηγορία της ΕΠΣ Μεσσηνίας.
713 Λουσκινία

Φυσικά χαρακτηριστικά

Η μέση διάμετρος της Λουσκινίας εκτιμάται σε 105,52 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,041. Η Λουσκινία περιστρέφεται γύρω από τον εαυτό της μία φορά κάθε 8 ώρες και 17 λεπτά.
Ανάγλυφο από τα Χρύσαφα (Αρχαιολογικό Μουσείο Βερολίνου, αρ. 731)

Περιγραφή

Είναι λαξευμένο πάνω σε γκριζογάλαζη πέτρα της περιοχής. Είναι ακέραιο και διατηρείται σε άριστη κατάσταση. Έχει σχήμα τετράγωνο, με ακανόνιστες γραμμές στα άκρα. Η όπισθεν άποψη είναι ακατέργαστη. Παρουσιάζει δύο θεότητες σε θρόνο, και δύο πιστούς μπροστά από τις θεότητες. Ο θρόνος είναι πολυτελέστατος με διακοσμητικούς φοίνικες και πόδια σε απομίμηση λιονταριού. Στον θρόνο κάθονται μια ανδρική και μια γυναικεία θεότητα. Ο άνδρας έχει στραμμένο το πρόσωπο στον παρατηρητή. Φοράει μακρύ χιτώνα και ιμάτιο. Στο δεξί του χέρι κρατάει έναν κάνθαρο, ενώ έχει υψωμένο το αριστερό χέρι με την παλάμη στραμμένη στον παρατηρητή. Στα πόδια φοράει σανδάλια. Πίσω από τον άνδρα είναι καθιστή μια γυναίκα. Φοράει παπούτσια και μακρύ χιτώνα. Το δεξί της χέρι ακουμπάει στο γόνατο και κρατάει ένα ρόδι. Έχει στραμμένο το πρόσωπο σε προφίλ προς τα δεξιά. Μπροστά από τις δύο θεότητες, και ακριβώς κάτω από το σημείο που βρίσκεται ο κάνθαρος, εικονίζονται δύο πιστοί, ένας άνδρας και μία γυναίκα. Ο άνδρας κρατεί στο δεξί χέρι έναν πετεινό, και στο αριστερό χέρι ένα αντικείμενο ωοειδούς σχήματος. Η γυναίκα κρατεί έναν ανθό με κοντό μίσχο στο δεξί χέρι και ένα ρόδι στο αριστερό. Πίσω από τον θρόνο ορθώνεται ένα φίδι.

Ερμηνεία και ιστορική τοποθέτηση

Το ανάγλυφο είναι αριστουργηματικό έργο αρχαίου καλλιτέχνη από την Σπάρτη. Η απόδοση των γραμμών και σχημάτων είναι τέλεια. Η σύνθεση της εικόνας είναι γεμάτη δύναμη και διαφέρει πολύ από τις στατικές εικόνες προγενέστερων καλλιτεχνημάτων. Το θέμα που παρουσιάζει το ανάγλυφο είναι αρχαιότατο, και η απόδοσή του είναι προϊόν συνεχούς εξέλιξης στην πάροδο των αιώνων. Το ανάγλυφο ήταν ανάθημα ιδιωτικού τάφου, και βρισκόταν τοποθετημένο στην γη. Τα σύμβολα που περιέχει, το φίδι, ο πετεινός, το αυγό, ο ανθός και το ρόδι είναι διονυσιακά και χθόνια θρησκευτικά σύμβολα. Ο κάνθαρος συμβολίζει την γονιμότητα της γης. Οι δύο θεότητες είναι ο Άδης με την Δήμητρα. Είναι έργο του πρώτου ημίσεος του 5ου αιώνα π.Χ.
Πανελλήνιο πρωτάθλημα ανώμαλου δρόμου ανδρών 1931

Tο Πανελλήνιο πρωτάθλημα ανώμαλου δρόμου ανδρών του 1931 διεξήχθη στην Αθήνα με διοργανωτή στον ΣΕΓΑΣ. Η εκκίνηση και ο τερματισμός έγιναν στο Παναθηναϊκό Στάδιο σε διαδρομή μήκους 9 χλμ. Νικητής σύλλογος αναδείχθηκε ο Παναθηναϊκός Α.Ο. Μετείχαν αθλητές από Αθήνα, Πειραιά, Θεσσαλονίκη και Καλαμάτα.
Βορίζια Ηρακλείου

Ιστορικά στοιχεία

Λόγω της ορεινής του θέσης, το εν λόγω χωριό διαδραμάτισε βασικότατο ρόλο στη διάρκεια των Επαναστάσεων. 
Από τα Βορίζα κατάγονταν πολλοί οπλαρχηγοί. Ένας από αυτούς ήταν ο  Νικ. Μαλικούτης, που σκότωσε τον γενίτσαρο της Μεσαράς, Αγριολίδη, από τον Άγιο Ιωάννη κοντά στη Φαιστό, όμως συνελήφθη στη διάρκεια συμπλοκής από την προδοσία του οπλαρχηγού Κόρακα,σε έναν ναό κοντά στο χωριό Τρυπητά όπου κατέφυγε και οδηγήθηκε στο Ηράκλειο και εκεί εκτελέστηκε με μαρτυρικό τρόπο κάτι που εξιστορεί και η λαϊκή μούσα.
Ένας ακόμη οπλαρχηγός με καταγωγή από τα Βορίζα  ήταν  ο Κωνσταντίνος Λέκκας, αγωνιστής κατά την Κρητική Επανάσταση του 1866 όπου συνελήφθη από τους Τούρκους,στην ίδια μάχη που συνελήφθη κι ο Νικ.Μαλικούτης από την προδοσία του Κόρακα.Ένας ακόμη οπλαρχηγός με καταγωγή από τα Βορίζα  ήταν επίσης και ο Κωνσταντίνος Λεράτος με τον Φραγκιά. 
Στη διάρκεια της Ναζιστικής Κατοχής, το χωριό έλαβε μέρος στην Αντίσταση, - βλ. Μάχη στο Τραχήλι - βομβαρδίστηκε από τους Γερμανούς και καταστράφηκε ολοσχερώς. Έπειτα από την Απελευθέρωση, η Πολιτεία έφτιαξε νέο οικισμό στη θέση Βροντισάκι κοντά στη Μονή Βροντισίου. Οι κάτοικοι όμως αρνήθηκαν να κατοικήσουν σ' αυτόν και προτίμησαν να προβούν σε ανοικοδόμηση του χωριού τους στην αρχική του θέση.
Τα Βορίζα αναφέρονται στον Καστροφύλακα (Κ 104) με 281 κατοίκους και με το όνομα Vorisa, το 1583. Στην ίδια απογραφή (Κ 103) αναφέρονται και οι οικισμοί Λαλουμάς (Lalumas με 39 κατοίκους) και Μεσίσκλι (Mesiscli, με 88 κατοίκους).  Στις απογραφές του 1834 και του 1881 δεν αναφέρεται κανένας Τούρκος στο χωριό.
Εμβατήριο του συνταγματάρχη Μπόγκεϊ

Ιστορία

Δεδομένου ότι εκείνη τη στιγμή το προσωπικό της υπηρεσίας δεν ενθαρρύνθηκε να έχει επαγγελματική ζωή έξω από τις ένοπλες δυνάμεις, ο βρετανός υπολοχαγός Φ.Ζ. Ρίγκετς δημοσίευσε το "Colonel Bogey" και τις άλλες του συνθέσεις υπό το ψευδώνυμο Κένεθ Άλφορντ. Υποτίθεται ότι η μουσική ήταν εμπνευσμένη από έναν στρατιωτικό και έναν παίκτη του γκολφ που σφύριξε μια χαρακτηριστική φράση δύο σημείων. Είναι αυτό το κατερχόμενο διάστημα που αρχίζει κάθε γραμμή της μελωδίας. Το όνομα "Colonel Bogey" δημιουργήθηκε στα τέλη του 19ου αιώνα ως σύστημα βαθμολόγησης του συνταγματάρχη Μπόγκεϊ και από τον Εντουάρντιαν. Οι παίκτες του Εντουάρντιαν στις δύο πλευρές του Ατλαντικού συχνά έπαιζαν αγώνες ενάντια στον "συνταγματάρχη Bogey".
Πανελλήνιο πρωτάθλημα πυγμαχίας ανδρών 2000

Το πανελλήνιο πρωτάθλημα πυγμαχίας ανδρών Α' κατηγορίας 2000 έγινε στο Στάδιο Ειρήνης και Φιλίας, 8 με 10 Δεκεμβρίου του 2000. Πρωταθλητής και πολυνίκης συνάμα σύλλογος αναδείχθηκε η ΑΕΚ.
Άγιος Δημήτριος Βοιωτίας

Ιστορικά στοιχεία

Από το 1912 ο Άγιος Δημήτριος αποτέλεσε έδρα της ομώνυμης κοινότητας, στην οποία ανήκε και ο οικισμός Μαυρόγεια. Η κοινότητα παρέμεινε αμετάβλητη μέχρι την κατάργησή της το 1998 με το σχέδιο Καποδίστριας, οπότε και εντάχθηκε στο Δήμο Ορχομενού.
Οι κάτοικοι του χωριού προέρχονται από το χωριό Άγιος Δημήτριος Ναυπακτίας, που μετοίκησαν στην περιοχή της Κωπαϊδας για λόγους εργασίας μετά την αποξήρανση της λίμνης ιδρύοντας το ομώνυμο χωριό.

Ιστορικό διοικητικών  μεταβολών Αγίου Δημητρίου

Ο Άγιος Δημήτριος είχε, όπως και πολλές άλλες περιοχές της Ελλάδας, αξιόλογες διοικητικές μεταβολές, κατά τον 19ο, 20ο και 21ο αιώνα, που σε γενικές - συνοπτικές γραμμές έχουν ως εξής:
Φωνοθήκη

Φωνοθήκη καλείται ένα αρχείο ηχητικών ντοκουμέντων.
Η πρώτη σκέψη στην Ευρώπη για την ίδρυση φωνοθήκης (η λέξη χρησιμοποιήθηκε για πρώτη φορά το 1932), έγινε 22 χρόνια μετά από την εφεύρεση του φωνογράφου, το 1899, από την Ακαδημία Επιστημών της Βιέννης. Κατόπιν, το 1904, ιδρύεται στο Βερολίνο το «Φωνογκράμ Αρκίβ».
Στη Γαλλία, στις 31 Δεκεμβρίου 1907 και στις 13 Ιουνίου 1912, ειδικοί του μελοδράματος, προκειμένου να διαφυλαχτούν οι φωνές διάσημων τραγουδιστών της εποχής, έκλεισαν σε μεταλλικές θήκες δίσκους με ηχογραφήσεις τους και τις τοποθέτησαν στα υπόγεια της όπερας του Παρισιού, με την προοπτική ν’ ανοιχτούν ύστερα από 100 χρόνια. Μεταξύ των άλλων ήταν και οι φωνές του Καρούζο, του Ταμάνιο, της Αντελίνας Πάτι, του Πασκουάλε Αμάτο και του Φιοντόρ Σαλιάπιν.
Στις 3 Ιουνίου 1911 το Πανεπιστήμιο της Σορβόννης, με την συνεργασία του Εμίλ Πατέ και του γλωσσολόγου Φερντινάν Μπρινό, ίδρυσε τα «Αρχεία λόγου», τον πρόγονο της υποδειγματικής Εθνικής Φωνοθήκης της Γαλλίας, που θεωρείται από τις μεγαλύτερες στον κόσμο και πρώτη στη συλλογή εθνομουσικολογικού υλικού.
Τα «Αρχεία Λόγου» ως το 1914 είχαν κιόλας πραγματοποιήσει τις πρώτες σημαντικές αποστολές τους για τη συγκέντρωση εθνογραφικών ντοκουμέντων και για τις πρώτες εγγραφές φωνών προσωπικοτήτων της πολιτικής, των Γραμμάτων και της Τέχνης, όπως του Φρειδερίκου Μιστράλ, του Εμιλ Βεραρέν, του Αντρέ Ζιντ κ.ά.
Το 1928 τα «Αρχεία Λόγου» οργανώνουν μια μεγάλη εθνογραφική περιοδεία με τον Ιμπέρ Περνό, στη Ρουμανία, τη Μικρά Ασία, τη Ρωσία, το 1929 στην Τσεχοσλοβακία και το 1930 στην Ελλάδα, τότε που εγγράφηκε και η φωνή του Ελευθερίου Βενιζέλου και του Κωστή Παλαμά.
Η Εθνική Φωνοθήκη της Γαλλίας, ιδρύθηκε με βούλευμα στις 8 Απριλίου 1938, ως τμήμα της Εθνικής Βιβλιοθήκης, με σκοπό «τη συγκέντρωση όλης της φωνογραφίας του κράτους». Στην Εθνική Φωνοθήκη ενσωματώθηκαν και τα «Αρχεία Λόγου». Το αρχικό υλικό της συμπληρώθηκε με αγορές και διάφορες δωρεές. Αξιοσημείωτα αποκτήματά της, η ιδιωτική συλλογή του Μαξ ντε Ριέ (Max de Rieux), καθώς κι αυτή των 240 δίσκων από το μουσικολογικό συνέδριο του Καΐρου, που της πρόσφερε το 1932 ο βασιλιάς της Αιγύπτου Φουάτ.
Στο Παρίσι, εκτός από την Εθνική Φωνοθήκη, υπάρχει και το Αρχείο της Ραδιοφωνίας, το οποίο αποτελεί κι ένα ιστορικό μουσείο με πολύ ενδιαφέροντα εκθέματα. Στην Αγγλία, επίσης, υπάρχουν δυο θαυμάσια οργανωμένες φωνοθήκες• είναι το Εθνικό Βρετανικό Ινστιτούτο Ηχογραφήεων, το οποίο ιδρύθηκε το 1955 και το «Αρχείο Ήχων» του B.B.C., που είναι μια από τις πιο τεκμηριωμένες πηγές της σύγχρονης ιστορίας και του πολιτισμού. Οι ηχογραφήσεις του BBC, προορίζονται κυρίως για τις εκπομπές του, ενώ αυτές του Ινστιτούτου διατίθενται μόνο για επιστημονικές μελέτες και διαλέξεις.
Εξάλλου, μια αξιόλογη συλλογή με ιστορικές φωνές, δημιούργησε ο ραδιοφωνικός σταθμός «Πασίφικα» στην Καλιφόρνια, το 1949. Αντίγραφα των ηχογραφήσεων της συλλογής αυτής, μπορεί κανείς ν’ αγοράσει έναντι τιμής που καθορίζεται κατά περίπτωση.
Στην Ελλάδα, ένα αρκετά πλούσιο αρχείο ηχητικών ντοκουμέντων, διαθέτει το Εθνικό Ίδρυμα Ραδιοφωνίας (νυν ΕΡΤ). Αλλά είναι γνωστό ότι και σε ιδιωτικές συλλογές υπάρχουν πολύτιμες και σπάνιες ηχογραφήσεις.
Πάπας Σίξτος Β΄

Καταγωγή και παποσύνη

Σύμφωνα με το Liber Pontificalis, γεννήθηκε σε ελληνικό έδαφος και μάλιστα θεωρείται ότι ήταν Αθηναίος. Ωστόσο, το γεγονός αυτό είναι αβέβαιο και αμφισβητείται από σύγχρονους ιστορικούς που θεωρούν πως ο συγγραφέας του Liber Pontificalis συγχέει τον πάπα με Έλληνα νεοπυθαγόρειο σύγχρονό του ονόματι Ξύστο.
Ως επίσκοπος Ρώμης, ο Σίξτος μερίμνησε για την αποκατάσταση των σχέσεων μεταξύ των αφρικανικών και των ανατολικών Ορθόδοξων Εκκλησιών, οι οποίες είχαν διαταραχθεί από τον προκάτοχό του με αφορμή το ζήτημα του αιρετικού βαπτίσματος. Κατά τους διωγμούς του Βαλεριανού, όταν απαγορεύτηκαν οι ταφικές τιμές και δημεύτηκαν τα κοιμητήρια, μετέφερε τα λείψανα των Αποστόλων Πέτρου και Παύλου στην κατακόμβη του Αγίου Σεβαστιανού.

Μαρτύριο και έργο

Στις 6 Αυγούστου του 258 ο Σίξτος μαρτύρησε με αποκεφαλισμό, κατά τους διωγμούς του Βαλεριανού.  Μαζί του εκτελέστηκαν 6 ακόμα διάκονοι: Ιανουάριος, Βικέντιος, Μάγνος, Στέφανος, Ευτυχής και Αγαπητός.
Ο Σίξτος θεωρείται συγγραφέας του ψευδοκυπριακού έργου Ad Novatianum, παρ'όλο που οι απόψεις του δε συνάντησαν καθολική αποδοχή. Ένα άλλο συγγραφικό έργο, που γράφηκε στη Ρώμη στην περίοδο μεταξύ του 253 και 258, πιστεύεται γενικά ότι είναι δικό του. Η μνήμη του τιμάται από την Καθολική Εκκλησία στις 7 Αυγούστου μαζί με των συντρόφων του, ενώ η Ορθόδοξη Εκκλησία τιμά τη μνήμη του στις 10 Αυγούστου.
Πεντηκοστή

Πεντηκοστή ονομάζεται κατά την Καινή Διαθήκη η επιφοίτηση του Αγίου Πνεύματος στους Αποστόλους που συνέβη την πεντηκοστή ημέρα από το Πάσχα των Εβραίων (Πράξεις β' 1-41). Σε ανάμνηση του γεγονότος αυτού, κάθε χρόνο, οι Χριστιανοί εορτάζουν με ιδιαίτερη λαμπρότητα την εορτή της Πεντηκοστής και αυτό διότι θεολογικά η ημέρα αυτή θεωρείται η γενέθλια ημέρα της Εκκλησίας.
Η εορτή αυτή αντιστοιχεί με την επίσης μεγάλη ετήσια εορτή των Ιουδαίων η οποία στις Εβραϊκές Γραφές (Παλαιά Διαθήκη) αποκαλείται Γιορτή του Θερισμού ή Γιορτή των Εβδομάδων. (Έξοδος 23:16· 34:22) η οποία ήταν καθαρά γεωργική εορτή με τελείως διαφορετικό περιεχόμενο. Η τήρηση της λάβαινε χώρα την πεντηκοστή ημέρα μετά τις 16 Νισάν του Ιουδαϊκού ημερολογίου, την ημέρα κατά την οποία η κεφαλή κάθε οικογένειας προσέφερε στον Θεό ένα δεμάτι κριθάρι, που υποδήλωνε την επιθυμία για ειρηνική σχέση μαζί Του. (Λευιτικό 23:15, 16) Οι προσφορές για αυτή τη γεωργική γιορτή γίνονταν μέσω του ιερατείου αρχικά στην Σκηνή του Μαρτυρίου, ενώ αργότερα στον Ναό στην Ιερουσαλήμ.
Την ημέρα της Πεντηκοστής έλαβε χώρα η επιφοίτηση του Αγίου Πνεύματος στους 12 μαθητές (περιλαμβανομένων και των αποστόλων του Ιησού) οπότε, σύμφωνα με τις Πράξεις των Αποστόλων, έλαβαν Άγιο Πνεύμα μιλώντας σε ξένες γλώσσες (γλωσσολαλιά) «για τα θαυμαστά έργα του Θεού», γεγονός που έγινε αντιληπτό από Ιουδαίους και προσήλυτους που ήταν στην Ιερουσαλήμ για τη γιορτή των Εβδομάδων. Ως αποτέλεσμα, έπειτα και από το κήρυγμα του Πέτρου, βαφτίστηκαν εκείνη την ημέρα 3.000 νέα μέλη της χριστιανικής εκκλησίας. (Πράξεις 1:13-15· 2:1-41) Εκείνη η ημέρα ήταν 50 ημέρες μετά την ανάσταση του Ιησού Χριστού που συνέπεσε στις 16 Νισάν.
Η "Πεντηκοστή" άρχισε να γιορτάζεται από τους αποστολικούς χρόνους είτε στο ναό των Ιεροσολύμων μαζί με τους Ιουδαίους (Πράξεις κ'16), είτε χωριστά. Σύμφωνα με τους εκκλησιαστικούς Πατέρες και συγγραφείς του β' μισού του 4ου αιώνα γίνεται λόγος περί του εορτασμού από τους αποστολικούς χρόνους όπου κατά την εορτή αυτή γινόταν και η βάπτιση των κατηχουμένων όπου και για το λόγον αυτό συνεχίζεται και ψάλλεται ο τρισάγιος ύμνος: "Όσοι εις Χριστόν εβαπτίσθητε...". 
Η Πεντηκοστή είναι εβδομαδιαία εορτή δηλαδή εορτάζεται όλες τις ημέρες της εβδομάδας με ιδιαίτερη έξαρση το Σάββατο. Από τις μεθεόρτιες ημέρες ξεχωρίζει η Δευτέρα που είναι αφιερωμένη στο Άγιο Πνεύμα όπου και επαναλαμβάνεται ομοίως όλη η ακολουθία της Κυριακής.
Καρκίνος των ωοθηκών

Ο καρκίνος των ωοθηκών είναι ένας καρκίνος που σχηματίζεται μέσα ή πάνω σε μια ωοθήκη. Καταλήγει σε ανώμαλα κύτταρα που έχουν την ικανότητα να εισβάλλουν ή να εξαπλώνονται σε άλλα μέρη του σώματος. Όταν ξεκινήσει αυτή η διαδικασία, ενδέχεται να μην υπάρχουν ή μόνο ασαφή συμπτώματα. Τα συμπτώματα γίνονται περισσότερο αναγνωρίσιμα όσο ο καρκίνος προχωρά. Αυτά τα συμπτώματα μπορεί να περιλαμβάνουν φούσκωμα, πυελικό πόνο, κοιλιακό πρήξιμο και απώλεια όρεξης μεταξύ άλλων. Οι κοινές περιοχές στις οποίες μπορεί να εξαπλωθεί ο καρκίνος περιλαμβάνουν τους λεμφαδένες, τους πνεύμονες και το ήπαρ.
Ο κίνδυνος εμφάνισης καρκίνου των ωοθηκών αυξάνεται σε γυναίκες που έχουν ωορρηξία περισσότερο κατά τη διάρκεια της ζωής τους. Αυτό περιλαμβάνει εκείνους που δεν είχαν ποτέ παιδιά, εκείνους που αρχίζουν την ωορρηξία σε νεαρότερη ηλικία και εκείνους που φθάνουν στην εμμηνόπαυση σε μεγαλύτερη ηλικία. Άλλοι παράγοντες κινδύνου περιλαμβάνουν την ορμονοθεραπεία μετά την εμμηνόπαυση, τη φαρμακευτική αγωγή γονιμότητας και την παχυσαρκία. Παράγοντες που μειώνουν τον κίνδυνο περιλαμβάνουν τον έλεγχο των ορμονών, την απολίνωση των σαλπίγγων και το θηλασμό. Περίπου το 10% των περιπτώσεων σχετίζεται με τον κληρονομικό γενετικό κίνδυνο. Οι γυναίκες με μεταλλάξεις στα γονίδια BRCA1 ή BRCA2 έχουν περίπου 50% πιθανότητα εμφάνισης της νόσου. Ο πιο κοινός τύπος καρκίνου των ωοθηκών, που περιλαμβάνει περισσότερο από το 95% των περιπτώσεων, είναι το καρκίνωμα των ωοθηκών. Υπάρχουν πέντε κύριοι υποτύποι καρκίνου των ωοθηκών. Οι λιγότερο συνηθισμένοι τύποι καρκίνου των ωοθηκών περιλαμβάνουν τους όγκους των γεννητικών κυττάρων. Η διάγνωση του καρκίνου των ωοθηκών επιβεβαιώνεται μέσω βιοψίας ιστού, το οποίο αφαιρείται κατά τη διάρκεια της χειρουργικής επέμβασης.
Η ακτινογράφηση δεν προτείνεται στις γυναίκες σε μέσο ρίσκο, καθώς τα στοιχεία δεν υποστηρίζουν μια μείωση στους θανάτους και το υψηλό ποσοστών ψευδώς θετικών διαγνώσεων μπορεί να οδηγήσει σε μη αναγκαία χειρουργία, που συνοδεύονται από δικό τους ρίσκο. Τα άτομα με πολύ υψηλό κίνδυνο μπορεί να αφαιρέσουν τις ωοθήκες τους ως προληπτικό μέτρο. Αν διαγνωστεί και αντιμετωπιστεί σε πρώιμο στάδιο, ο καρκίνος των ωοθηκών είναι συχνά θεραπεύσιμος. Η θεραπεία περιλαμβάνει συνήθως ένα συνδυασμό χειρουργείου, ακτινοθεραπείας και χημειοθεραπείας. Τα αποτελέσματα εξαρτώνται από την έκταση της ασθένειας, τον υπότυπο του παρόντος καρκίνου και άλλες ιατρικές καταστάσεις. Το συνολικό ποσοστό πενταετούς επιβίωσης στις Ηνωμένες Πολιτείες είναι 45%. Τα αποτελέσματα είναι χειρότερα στον αναπτυσσόμενο κόσμο.
Το 2012, προέκυψαν νέες περιπτώσεις σε 239.000 γυναίκες. Το 2015 ήταν παρόν σε 1.2 εκατομμύρια γυναίκες και οδήγησε σε 161.100 θανάτους παγκοσμίως. Μεταξύ των γυναικών είναι ο έβδομος πιο συχνός καρκίνος και η όγδοη πιο συχνή αιτία θανάτου από καρκίνο. Η τυπική ηλικία διάγνωσης είναι τα 63. Ο θάνατος από το καρκίνο των ωοθηκών είναι συχνότερος στην Βόρεια Αμερική και την Ευρώπη απ'ότι στην Αφρική και την Ασία.
Καλύβα (μοναστική)

Η μοναστική καλύβα, όπως οι σκήτες και τα κελιά αποτελούν μοναστικά ιδρύματα που ανήκουν σε κυρίαρχη Mονή ή Μοναστήρι
Οι μοναστικές καλύβες είναι και αυτές οικοδομήματα μικρότερα σε μέγεθος των κελιών που επίσης φέρουν ενσωματωμένο ναΐδριο, στα οποία όμως δεν έχει παραχωρηθεί από την κυρίαρχη Μονή εδαφική έκταση, σε αντίθεση με τα κελιά.

Οι μοναχοί σ΄ αυτά τα μοναστικά ιδρύματα ζουν κατά ολιγάριθμες ομάδες, όπως και στα κελιά ασχολούμενοι κυρίως με διάφορες τέχνες και εργόχειρα. Είναι δυνατόν πολλές καλύβες μαζί να δίνουν την εντύπωση μικρού οικισμού πλην όμως δεν διατηρούν καμία μεταξύ τους οργάνωση ή σχέση.
ΟΙ περισσότερες μοναστικές καλύβες στην Ελλάδα βρίσκονται στο Άγιο Όρος και συγκεκριμένα στη νοτιοδυτική άκρη της Αθωνικής χερσονήσου, στις περιοχές: Μικρή Αγία Άννα, Κατουνάκια και Άγιο Βασίλειο.